text: РЕШЕНИЕ ЗА ИЗПЪЛНЕНИЕ НА КОМИСИЯТА
  от 13 юни 2014 година
  относно съответствието на европейски стандарт EN 16281:2013 за заключващи устройства за обезопасяване на прозорци и балконски врати спрямо деца, пригодени за използване от потребителите, с общото изискване за безопасност на Директива 2001/95/ЕО на Европейския парламент и на Съвета и публикуването на данните за този стандарт в Официален вестник на Европейския съюз
  (текст от значение за ЕИП)
  (2014/358/ЕС)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Директива 2001/95/ЕО на Европейския парламент и на Съвета от 3 декември 2001 г. относно общата безопасност на продуктите (1), и по-специално член 4, параграф 2, първа алинея от нея,
  като има предвид, че:
  (1)
  Съгласно член 3, параграф 1 от Директива 2001/95/ЕО от производителите се изисква да пускат на пазара само безопасни продукти.
  (2)
  В съответствие с член 3, параграф 2, втора алинея от Директива 2001/95/ЕО даден продукт се счита за безопасен по отношение на рисковете и категориите рискове, обхванати от приложимите национални стандарти, когато той е в съответствие с доброволните национални стандарти, които транспонират европейските стандарти, чиито данни са били публикувани от Комисията в Официален вестник на Европейския съюз съгласно член 4, параграф 2 от посочената директива.
  (3)
  Съгласно член 4, параграф 1 от Директива 2001/95/ЕО европейски стандарти се установяват от европейските органи по стандартизация след възлагане на мандат от Комисията.
  (4)
  Съгласно член 4, параграф 2 от Директива 2001/95/ЕО Комисията следва да публикува данните на тези стандарти.
  (5)
  На 7 януари 2010 г. Комисията прие Решение 2010/11/EС относно изискванията за безопасност, на които трябва да отговарят европейските стандарти за монтирани от потребителя и обезопасени спрямо деца заключващи устройства за прозорци и балконски врати съгласно Директива 2001/95/ЕО (2).
  (6)
  На 10 май 2010 г. Комисията възложи мандат M/465 на европейските органи по стандартизация за изготвяне на европейски стандарт за заключващи устройства за обезопасяване на прозорци и балконски врати спрямо деца, пригодени за използване от потребителите, с цел да се разгледа рискът от задушаване поради наличието на дребни частици, на риска от физическо нараняване поради остри ръбове и стърчащи части и на риска от защипване на пръстите на ръцете. Освен това в мандата се изискваше да бъдат посочени подходящи изпитвания, предназначени за доказване на обезопасяването спрямо деца на заключващите устройства, за гарантиране на структурната им цялост по време на очаквания им срок на употреба, както и за гарантиране на тяхната устойчивост с оглед на нормалното им стареене и излагане на външните метеорологични условия.
  (7)
  В отговор на мандата от Комисията Европейският комитет за стандартизация (EN) прие европейски стандарт EN 16281:2013 за заключващи устройства за обезопасяване на прозорци и балконски врати спрямо деца, пригодени за използване от потребителите.
  (8)
  С европейски стандарт EN 16281:2013 се изпълнява мандат M/465 и той отговаря на общото изискване за безопасност от Директива 2001/95/ЕО. В съответствие с това неговите данни следва да бъдат публикувани в Официален вестник на Европейския съюз.
  (9)
  Мерките, предвидени в настоящото решение, са в съответствие със становището на комитета, учреден съгласно Директива 2001/95/ЕО,
  ПРИЕ НАСТОЯЩОТО РЕШЕНИЕ:
  Член 1
  Европейски стандарт EN 16281:2013 „Продукти за защита на деца - заключващи устройства за обезопасяване на прозорци и балконски врати спрямо деца, пригодени за използване от потребителите - Изисквания за безопасност и методи за изпитване“ отговаря на общото изискване за безопасност от Директива 2001/95/ЕО по отношение на рисковете, които той обхваща.
  Член 2
  Справочните данни на стандарт EN 16281:2013 се публикуват в Официален вестник на Европейския съюз.
  Член 3
  Настоящото решение влиза в сила на двадесетия ден след деня на публикуването му в Официален вестник на Европейския съюз.
  Съставено в Брюксел на 13 юни 2014 година.